काठमाडौं । घरजग्गाको मूल्यमा हुने उतारचढावलाई देखाउने गरी नेपाल राष्ट्र बैङ्कले सूचकाङ्क तयार पार्ने भएको छ । आर्थिक वर्ष (आव) २०७५/७६ को मौद्रिक नीति सार्वजनिक गर्दै राष्ट्र बैङ्कले घरजग्गाको मूल्यमा भइरहने उतारचढावलाई प्रतिबिम्बित गर्ने घरजग्गा मूल्य सूचकाङ्क तयार पार्न सर्वेक्षण गर्ने घोषणा गरेको छ । बाटो पुगेका र शहरीकरण हुन लागेका अधिकांश ठाउँमा घरजग्गाको मूल्यमा तीव्र उतारचढाव आउने गरेको छ । यस्तो सूचकाङ्कले घरजग्गाको मूल्य कसरी बढेको वा घटेको छ भन्ने देखाँउछ ।
यस्तो सूचकाङ्क आएपछि घरजग्गाको मूल्य तीव्ररूपमा बढेको छ भने नियमकारी निकायले त्यसलाई रोक्न आवश्यक नीति नियम छिटो ल्याउन सक्नेछ । अहिलेसम्म मूल्य सूचकाङ्क बनाउन सर्वेक्षण गर्ने नगरिएकाले मूल्य कति प्रतिशतले बढेको वा घटेको छ भनेर भन्न सकिने अवस्था छैन । मौद्रिक नीतिमा स्थिर सम्पत्ति वा घरजग्गाको धितोमा प्रवाह हुने कर्जामा धितो मूल्याङ्कनमा एकरूपता कायम गराउन सरोकारवालाहरूको समन्वयमा धितो मूल्याङ्कन मार्गदर्शन जारी गरिने बताइएको छ ।
मौद्रिक नीतिमा राष्ट्र बैङ्कले भूकम्प पीडितहरूको आवासीय घर निर्माण गर्न बैङ्क तथा वित्तीय संस्थाहरूलाई शून्य ब्याजदरमा पुनर्कर्जा उपलब्ध गराउने व्यवस्था गरेको छ । बैङ्क तथा वित्तीय संस्थाले सो प्रयोजनको लागि लिएको पुनर्कर्जा भूकम्पपीडितहरूलाई बढीमा २ प्रतिशत ब्याजमा उपलब्ध गराउनुु पर्ने छ । २०७५ असार २६ गतेसम्म यस्तो पुनर्कर्जा १ अर्ब ७९ करोड रुपैयाँ स्वीकृत भइसकेको छ । यसबाट १ हजार ११ जना लाभान्वित भएका छन् ।